Alatornion kirkko

**Alatornion kirkko** sijaitsee Torniossa Tornionjokisuun Parasniemessä. Kirkko ympäristöineen on luokiteltu Suomen valtakunnallisesti merkittäviin rakennettuihin kulttuuriympäristöihin.

## Kirkkorakennus

Ensimmäinen kirkko rakennettiin nykyiselle paikalle ehkä jo 1200-luvun alussa. Varmuudella tiedetään, että paikalla oli puukirkko viimeistään 1316. Nykyiseen muotoon Alatornion kirkko rakennettiin vuosina 1794–1797, itälaiva on yhä 1500-luvun keskiaikaisesta kivikirkosta. Kirkko on ollut menneinä vuosisatoina laajan Tornion Lapin keskuskirkko.

Istumapaikkoja kirkossa on urkuparvi mukaan lukien noin 1&nbsp;700.

Kirkon laajensi nykyiseen muotoonsa kirkonrakentaja Jacob Rijf. Kirkko on 1700-luvun jälkipuoliskon edustavimpia kirkkorakennuksia Suomessa. Pohjakaavaltaan kirkko on ristin muotoinen ja ulkotilassa ristineliön keskellä on keskustorni. Merkillistä on silti ehkä, että kirkosta puuttuu risti ulkopuolelta. Alatornion kirkossa on paljon vastaavanlaisuuksia kuin myös Rijfin toisessa suunnittelemassaan Skellefteån kirkossa. Molemmat kirkot ovat saaneet vaikutteita Tukholmassa sijaitsevasta Adolf Fredrikin kirkosta. Vasemman sivun ulkoseinällä on teksti "Utvidgad under Gustav IV Adolfphs regering år 1797" (suom. "Laajennettu Kustaa IV Adolfin hallituskaudella 1797").

Tornissa oli alun perin lohikäärmeen päätä esittävä tuuliviiri, mutta se poistettiin vuonna 1860 ja se on kirkon kellarissa.

## Sisustus
Jacob Rijf suunnitteli myös kirkon sisustuksen tärkeimmät osat. Hän rakensi saarnastuolin, joka on yksi kirkon näyttävimmistä yksityiskohdista, ja hänen piirustustensa mukaan on rakennettu myös kirkon alttari. Kirkon sisätilojen järjestely on eräässä mielessä poikkeuksellinen. Kirkon saarnastuoli sijaitsee normaaliin tapaan ristineliön koilliskulmassa ja sakaristo liittyy vastaavalle kohdalle ulkoseinälle. Alttari sitä vastoin sijaitsee ristineliön kaakkoiskulmassa, eikä itäsakaran itäpäässä, kuten yleisesti oli tapana. Tämä osoittaa pyrkimyksiä muuttaa perinteistä jäsentelyä, jota oli havaittavissa 1700-luvun kahdella viimeisellä vuosikymmenellä. Suomen kirkoista Hämeenlinnan kirkko edustaa samaa suuntausta.

Kirkon alttaritaulun *Jeesus ristillä* (295x153 cm öljymaalaus kankaalle) on maalannut taiteilija Karl Strömbeck vuonna 1820. Taulussa lukee Jeesuksen yläpuolella ristillä INIK eikä yleisesti käytetty INRI. Jacob Rijfin kirkon alttariseinästä 1800-luvun alussa tekemässä luonnospiirustuksessa alttaritaulun aiheena on Jeesus Getsemanessa.

Alatornion kirkon vanhat urut sijaitsevat urkuparvella, ovat historiallisesti arvokkaat ja Suomen viidenneksi vanhimmat.

Uudemmat urut ovat Kangasalan urkutehtaan vuonna 1974 rakentamat ja sijaitsevat alhaalla pohjoisristissä. 

## Kellotorni
Kirkon kellotornissa on Unescon maailmanperintönä suojeltuun Struven ketjuun kuuluva mittauspiste, joka mitattiin vuonna 1842. Mittauspisteen aikaisia kaiverruksia on edelleen nähtävissä tornin kellohuoneen sisäseinässä.

## Kuvia

Tiedosto:Alatornio Church 20121107.JPG|Alatornion kirkko
Tiedosto:Alatornio church 2017 c.jpg|Kirkko pohjoisesta. Kirkon edessä sankarihaudat.
Tiedosto:Finnish War Memorials Alatornio Church 20140503.jpg|Suomen Sodan muistomerkkejä Alatornion kirkolla.
Tiedosto:Alatornio Church Pulpit 20190712.jpg|Saarnastuoli
Tiedosto:Alatornio church 10.jpg|Kirkkosali
Tiedosto:Alatornio church 17.jpg|Yksityiskohta katosta
Tiedosto:Alatornio church 16.jpg|Votiivilaiva
Tiedosto:Alatornio church 14.jpg|Kirkon vanhemmat urut, jotka on rakennettu 1798 ja korjattu perusteellisesti 1899.
Tiedosto:Alatornio church 13.jpg|Uudet urut, rakennettu 1974.


## Lähteet

  
## Aiheesta muualla

* 
* Alatornion kirkko Tornion seurakunnan sivuilla